Den 21-årige datter til Johnny Hansen, som er forsanger i Kandis, blev dagen før nytår anholdt og hun er sigtet for tyveri i forbindelse med et indbrud i en forretning, hvor hun tidligere har arbejdet. Det skriver Se & Hør. Anholdelsen skete, da den 21-årige pige forsøgte at indløse nogle skrabelodder, som stammer fra indbruddet, som skete hos Min Købmand i Hurup ved tre-tiden julenat. Ifølge Se & Hør slap indbrudstyvene afsted med skrabelodder til en værdi af 25.000 kroner og cigaretter og spiritus for cirka 40.000 kroner. Johnny Hansen vil ikke udtale sig i sagen. - Det har jeg ikke hørt noget om, og i øvrigt har jeg ikke nogen kommentarer, hvis det er sådan, at det er rigtigt, siger sangeren til Se & Hør.

Referat:
Johnny Hansens datter er sammen med to venner sigtet fortyveri.